30/12/2016 | Administración LocalMunicipal
Betanzos
Anuncio de aprobación definitiva de modificación da Ordenanza fiscal reguladora do imposto sobre bens inmobles

APROBACIÓN DEFINITIVA DA MODIFICACIÓN DA ORDENANZA FISCAL N.º 25, REGULADORA DO IMPOSTO SOBRE BENS INMOBLES O Pleno do Concello de Betanzos, en sesión de 10 de novembro de 2016, aprobou provisionalmente a modificación da ordenanza fiscal n.º 25 reguladora do Imposto sobre Bens Inmobles. Con data 29.12.2016, o pleno resolveu a reclamación formulada con rexistro de entrada número 9860, e aprobou definitivamente a modificación da Ordenanza fiscal n.º 25, cuxo texto íntegro refundido se publica a continuación: “ORDENANZA FISCAL N.º 25, REGULADORA DO IMPOSTO SOBRE BENS INMOBLES Artigo 1.º.–Fundamento legal. De acordo co previsto nos artigo 71 e 72 do Real decreto lexislativo 2/2004, do 5 de marzo, polo que se aproba o texto refundido da Lei 39/88, do 28 de decembro, reguladora das facendas locais, o tipo de gravame do Imposto sobre Bens Inmobles aplicable neste municipio, queda fixado nos termos que se establecen no artigo seguinte. Artigo 2.º.–Tipo gravame.1. O tipo de gravame do imposto sobre bens inmobles, aplicable aos bens de natureza urbana queda fixado no 0,47 por cento.2. O tipo de gravame do imposto sobre bens inmobles aplicable aos bens de natureza rústica, queda fixado no 0,55 por cento.3. O tipo de gravame do imposto sobre bens inmobles, aplicable aos bens de características especiais, queda fixado no 1,30 por cento.4. Segundo o establecido no artigo 72.4 do Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais; aos inmobles de uso residencial que se encontren desocupados con carácter permanente aplicaráselle unha recarga do 50% da cota líquida do imposto. Entenderanse como inmobles desocupados os seguintes: a) Aqueles que non estean dados de alta no servizo de subministración de auga ou teñan unha media trimestral de consumo inferior a 0,10 m 3 /día. b) Vivendas manifestamente desocupadas ou inhabitables. En todo caso, entenderase que están ocupadas aquelas vivendas nas que figure empadroada algunha persoa. O Concello elaborará un censo de vivendas desocupadas para os efectos de aplicar esta recarga. Os suxeitos pasivos presentarán a declaración de alta no dito censo no prazo dun mes que se contará dende a data en que a vivenda quede desocupada. O Concello poderá incluír de oficio no censo as vivendas que reúnan as condicións sinaladas no presente artigo, para o que se instruirá un expediente que se iniciará ofrecéndolle ao interesado un prazo de alegacións de quince días, durante o que se lle poñerán de manifesto os elementos de proba que consten no expediente. Con carácter previo á proposta de resolución outorgarase un prazo de quince días para que o interesado manifeste canto conveña ao seu dereito. A resolución que se dite dispoñendo a inclusión no censo de vivendas desocupadas seralle notificada ao interesado. Artigo 3.º.–Bonificacións.1. Os suxeitos pasivos que ostenten a condición de titulares de familia numerosa gozarán dunha bonificación na cota íntegra do inmoble de uso residencial no que estean empadroados os membros da unidade familiar. Segundo o valor catastral total do ben, a bonificación será: – Para titulares de familia numerosa no que o valor catastral total do ben no que estean empadroados os membros da unidade familiar sexa igual ou superior aos 48.000,00 € a bonificación será do 40%. – Para titulares de familia numerosa no que o valor catastral total do ben no que estean empadroados os membros da unidade familiar sexa inferior aos 48.000,00 € a bonificación será do 60%. Non se poderá aplicar a bonificación a máis dunha vivenda por titular.2. Establécese unha bonificación do 15% da cota íntegra do imposto para os bens inmobles nos que se instalaron sistemas para o aproveitamento térmico ou eléctrico da enerxía proveniente do sol. A aplicación desta bonificación estará condicionada a que as instalacións para produción de calor inclúan colectores que dispoñan da correspondente homologación pola Administración competente. Artigo 4.º.–Exención por criterios de eficiencia e economía. Se por razóns técnicas non é posible realizar a agrupación procederase á exención daquelas liquidacións inferiores a un €. En período executivo, decláranse exentos por razóns técnicas e de eficiencia aqueles recibos que non superen os tres €. Disposición final A presente Ordenanza, foi aprobada con data 24 de decembro de 2002, comezará a rexer con efectos do día 1 de xaneiro de 2003 e producirá efectos en tanto non se acorde a súa modificación ou derrogación.” Betanzos, 29 de decembro de 2016. O alcalde José Ramón García Vázquez